Petisie vra EU om wit SA’ners te laat terugkeer‘n Skermskoot van die petisie “Die wit Suid-Afrikaanse bevolking word tans deur etniese suiwering en vervolging bedreig aan die hand van die ANC-regering, die EFF en verskeie individuele anti-wit aanvallers,” volgens Rodrigo de Campos Herhaus wat die petisie op change.org begin het. Volgens Herhaus de Campos bly hy in Brasilië. Herhaus de Campos voer aan dat hy met die politieke party Front Nasionaal skakel. ‘n Woordvoerder van die party was nie onmiddellik vir kommentaar beskikbaar nie. Meer as 12 500 mense het teen Sondagmiddag die petisie onderteken. “Meer as 4 000 wit boere is al brutaal vermoor en dit gaan dikwels met marteling, verkragting en skending gepaard. Talle wit Suid-Afrikaners leef vandag in armoede en haglike omstandighede as gevolg van die ANC-regering se beleid van Swart Ekonomiese Bemagtiging wat wittes uit die arbeidsmag sluit,” lui die petisie. “Gegrond op die Israeli-regering se beleid dat alle Jode die reg het om terug te keer na Israel, glo ons dit is nie net raadsaam nie, maar moreel verpligtend dat Europa moet toelaat dat alle wit Suid-Afrikaners die reg het om terug te keer.” Herhaus de Campos voer aan dat talle wit Suid-Afrikaners se aansoeke om burgerskap in Europese lande van die hand gewys is. “Talle van die wit Suid-Afrikaners wat burgerskap wil hê, is direkte afstammelinge van die einste Europese nasies wat hulle verwerp.” Die petisie voer dit moet oorweeg word of “wit Suid-Afrikaners die reg sal hê om terug te keer na ‘n Europese nasie van hul keuse, of spesifiek die reg sal hê om terug te keer na die nasie vanwaar die meerderheid van hul voorouers van afkomstig is [wat in die meeste gevalle Nederland of die Verenigde Koninkryk sou wees] “. Dit sou ook op wit mense in Zimbabwe en Namibië van toepassing wees “siende dat hulle net so bedreig word.” Die Verenigde Koninkryk se Express-koerant berig intussen dat “Europa oorrompel kan word deur wit Suid-Afrikaners wat glo hulle het die reg ‘om terug te keer’ na Europa.” News24